Shadrak, Meshak, Kɛ Abɛdnego Kua Ke A Be Si Kplae | Baiblo Mi Ní Kasemi Kɛ Ha Jokuɛwi\nNÍ KASEMI 61\nBenɛ Matsɛ Nebukadneza nla nlami nɛ kɔɔ amaga a he ɔ se ɔ, e pee sika tsu amaga agbo ko. E ngɔ amaga a kɛ ya ma Dura zugba kplanaa a nɔ, nɛ e tsɛ nimli nguahi nɛ a ngɛ ma a mi ɔ konɛ a ba bua a he nya ngɛ amaga a hɛ mi. Shadrak, kɛ Meshak, kɛ Abɛdnego hu piɛɛ ni ɔmɛ a he. Matsɛ ɔ de ni ɔmɛ ke: ‘Ke nyɛ nu nɛ titimatihi, kɛ bɛhi, kɛ saku slɔɔtoslɔɔtohi ngɛ pɛe ɔ, nyɛ kpla si nɛ nyɛ ja amaga a. Nɔ nɛ be si kplae ɔ, a ma sake lɛ kɛ fɔ flɔɔnɔɔ kɛ e mi la nɛ ngɛ tsoe gegeege mi.’ Anɛ Hebri bi etɛ ɔmɛ ma kpla si ha amaga a, aloo a ma ja Yehowa pɛ?\nMatsɛ ɔ ha nɛ a bɔni la a fiami. Ni ɔmɛ tsuo kpla si nɛ a ja amaga a, se Shadrak, kɛ Meshak, kɛ Abɛdnego lɛɛ a kpla we si. Ni ɔmɛ a ti ni komɛ to he hɛ nɛ a de matsɛ ɔ ke: ‘Jamɛ a Hebri bi etɛ ɔmɛ kua si kplami ha amaga a.’ Nebukadneza ha nɛ a tsɛ mɛ kɛ ba, nɛ e de mɛ ke: ‘Ma ha nyɛ he blɔ ekohu nɛ́ nyɛ ja amaga a. Ke nyɛ ja we amaga a, ma sake nyɛ kɛ wo flɔɔnɔɔ ɔ mi. Mawu ko be nɛ e ma nyɛ ma he nyɛ yi wami.’ A ha lɛ heto ke: ‘E he hia we nɛ o ha wɔ he blɔ kpa ko hu. Wa Mawu ɔ ma nyɛ ma he wa yi wami. Nɛnɛ, ke wa Mawu ɔ he we wa yi wami po ɔ, wa be amaga a jae.’\nNebukadneza mi mi fu wawɛɛ. E de ni ɔmɛ ke: ‘Nyɛɛ wo flɔɔnɔɔ ɔ mi la nɛ e dɔ la si kpaago pe bɔ nɛ e dɔɔ la daa a!’ Lɔ ɔ se ɔ, e de e ta buli ɔmɛ ke: ‘Nyɛɛ fi nyumu nɛ ɔmɛ, nɛ nyɛ sake mɛ kɛ wo flɔɔnɔɔ ɔ mi!’ Akɛnɛ flɔɔnɔɔ ɔ mi dɔ la wawɛɛ he je ɔ, benɛ ta buli ɔmɛ su flɔɔnɔɔ ɔ he ɔ, ta buli ɔmɛ gbo nɔuu. Hebri bi etɛ ɔmɛ nɔ la a mi. Se benɛ Nebukadneza hyɛ flɔɔnɔɔ ɔ mi ɔ, e na kaa pi nihi etɛ nɛ a ngɛ flɔɔnɔɔ ɔ mi, mohu ɔ, e na nihi eywiɛ nɛ a ngɛ nyɛɛe ngɛ mi. E bi e ga woli ɔmɛ ke: ‘Anɛ pi nihi etɛ nɛ wa sake kɛ pue la a mi lo? I na nihi eywiɛ, nɛ a ti nɔ kake ngɛ kaa bɔfo!’\nNebukadneza hɛ kɛ su flɔɔnɔɔ ɔ he bɔɔ, nɛ e hia ngmlaa ke: ‘Mawu nɛ e nɔ kuɔ pe kulaa a tsɔli, nyɛɛ je kpo!’ E pee ni ɔmɛ tsuo nyakpɛ kaa Shadrak, kɛ Meshak, kɛ Abɛdnego je kpo ngɛ la a mi, nɛ nɔ́ ko pee we mɛ. A he ko he ko sɛ̃, a yi bwɔmi, kɛ a tade ɔmɛ hu sɛ̃, nɛ la su ku po ji fu ngɛ a he.\nNebukadneza de ke: ‘Shadrak, kɛ Meshak, kɛ Abɛdnego a Mawu ɔ kle. E tsɔ e bɔfo, nɛ e ba he a yi wami. Mawu kpa ko kɛ a Mawu ɔ sɔɛ.’\nAnɛ mo hu o fia o pɛɛ si kaa ke o kɛ haomi saisaa ko kpe ɔ, o maa ye Yehowa anɔkuale kaa bɔ nɛ Hebri bi etɛ ɔmɛ pee ɔ lo?\n“Yehowa o Mawu ɔ ji nɔ nɛ e sa kaa o ja, nɛ lɛ pɛ nɛ e sa kaa o sɔmɔ.”​​—Mateo 4:10\nSane bimihi: Mɛni Shadrak, kɛ Meshak, kɛ Abɛdnego kua ke a be pee? Kɛ Yehowa plɛ kɛ he a yi wami ha kɛɛ?